b'\n_START_ARTICLE_\nNumidija\n_START_SECTION_\nGeografija\n_START_PARAGRAPH_\nKraljestvo je obsegalo ozemlje sedanje Al\xc5\xbeirije in je na zahodu mejilo na Mavretanijo, sedanji Maroko, na vzhodu na rimsko provinco Afriko, sedanjo Tunizijo, na severu na Sredozemsko morje in na jugu na pu\xc5\xa1\xc4\x8davo Saharo. Njegovi prebivalci so bili numidijski Berberi. Numidijsko kraljestvo je bilo prva dr\xc5\xbeava v zgodovini Al\xc5\xbeirije in berberskega sveta.\n_START_SECTION_\nNeodvisno kraljestvo\n_START_PARAGRAPH_\nIme Numidija je prvi uporabil Polibij v 3. stoletju pr. n. \xc5\xa1t. za ozemlje zahodno od Kartagine, h kateremu je spadala cela severna Al\xc5\xbeirija do reke Muluje kak\xc5\xa1nih 160 km zahodno od Orana. Numidijci so se delili na dve veliki skupini plemen: Masile na vzhodu in Masesile na zahodu._NEWLINE_V prvem delu druge punske vojne so bili vzhodni Masili kralja Gaja zavezniki Katragine, medtem ko so bili zahodni Masesili kralja Sifaksa zavezniki Rima. Leta 206 pr. n. \xc5\xa1t. je na vzhodu pri\xc5\xa1el na prestol kralj Masinisa, ki se je povezal z Rimom, Sifaks pa je prestopil na karta\xc5\xbeansko stran. Po vojni so zmagovalci Rimljani prepustili vso Numidijo Masinisu. Ko je Masinisa leta 148 pr. n. \xc5\xa1t. umrl, se je njegovo kraljestvo raztezalo od Mavretanije do meje s karta\xc5\xbeanskim ozemljem in na jugovzhodu do Cirenajke. Numidija je na kopnem povsem obdala karta\xc5\xbeansko ozemlje._NEWLINE_Masiniso je po smrti nasledil njegov sin Micipsa, njega pa leta 118 pr. n. \xc5\xa1t. njegova sinova Hijempsal I. in Adrebal in Masinisov nezakonski vnuk Jugurta, ki je bil libijskega porekla in zelo priljubljen med Numidijci. Hijempsal in Jugurta sta se takoj po Micipsovi smrti sprla. Jugurta je Hijempsala ubil, kar je privedlo do odkrite vojne z Ardebalom._NEWLINE_Ko je Jugurta v bitki premagal Adrebala, je slednji pobegnil v Rim po pomo\xc4\x8d. Rimski uradniki so, domnevno zaradi podkupnine, bolj verjetno pa zaradi \xc5\xbeelje, da se \xc4\x8dim prej kon\xc4\x8da vojna v donosnem afri\xc5\xa1kem kraljestvu, ustavili vojskovanje z delitvijo Numidije na dva dela: Jugurta je dobil zahodno polovico, za katero je rimska propaganda kasneje trdila, da je bogatej\xc5\xa1a, v resnici pa je bila redkeje naseljena in manj razvita.\n_START_SECTION_\nVojna z Rimom\n_START_PARAGRAPH_\nLeta 112 pr. n. \xc5\xa1t. je Jugurta zopet za\xc4\x8del vojno z Adrebalom in si z ubojem nekaj rimskih poslovne\xc5\xbeev, ki so podpirali Adrebala, nakopal vojno z Rimom. Po kratki vojni se je Jugurta pod izredno ugodnimi mirovnimi pogoji vdal, kar je ponovno vzbudilo sume na podkupovanje. Lokalni rimski poveljnik je moral v Rim na zasli\xc5\xa1anje zaradi korupcije, za katero ga je obto\xc5\xbeil njegov politi\xc4\x8dni tekmec Gaj Memij. V Rim je moral kot pri\xc4\x8da proti rimskemu poveljniku tudi Jugurta. V Rimu so ga popolnoma diskreditirali zaradi njegove vsem znane nasilne in brezobzirne preteklosti in umora numidijskega tekmeca._NEWLINE_Med Numidijo in Rimsko republiko je izbruhnila vojna. Rim je v severno Afriko poslal ve\xc4\x8d legij pod poveljstvom Kvinta Cecilija Metela Numidijskega. Vojna se je razvlekla v dolge in na videz neskon\xc4\x8dne pohode, v katerih so Rimljani nameravali dokon\xc4\x8dno poraziti Jugurta. Razo\xc4\x8daran zaradi o\xc4\x8ditnega pomanjkanja bojev se je Metelov poro\xc4\x8dnik Gaj Marij vrnil v Rim na volitve za konzula in bil izvoljen, potem pa se je vrnil v Numidijo, da bi prevzel poveljstvo boji\xc5\xa1\xc4\x8da. Svojega kvestorja Lucija Kornelija Sula je poslal v sosednjo Mavretanijo, da bi prekinil njeno podporo Jugurtu. Sula je s pomo\xc4\x8djo Bokha I. Mavretanskega Jogurta ujel in kon\xc4\x8dal vojno._NEWLINE_Jugurta so vklenjenega odpeljali v Rim in zaprli v Mamertinsko je\xc4\x8do. Leta 104 pr. n. \xc5\xa1t. so ga v Marijevem slavnostnem sprevodu razkazovali po rimskih ulicah in ga nato usmrtili.\n_START_SECTION_\nRimska provinca\n_START_PARAGRAPH_\nPo Jugurtovi smrti je bila zahodna Numidija priklju\xc4\x8dena k ozemlju mavretanskega kralja Bokhusa, medtem ko je ostali del Numidije, razen Cirenajke, do dr\xc5\xbeavljanske vojne med Cezarjem in Pompejem ostal pod oblastjo doma\xc4\x8dih vladarjev. Ko je Cezar porazil Katona Mlaj\xc5\xa1ega, je Katon leta 46 pr. n. \xc5\xa1t. v Utiki naredil samomor. Numidija je za kratek \xc4\x8das postala provinca Nova Afrika (Africa Nova), dokler ni Avgust po bitki pri Akciju na prestol postavil Juba II., sina Juba I.._NEWLINE_Kmalu zatem je bil leta 25 pr. n. \xc5\xa1t. Juba preme\xc5\xa1\xc4\x8den na mavretanski prestol, Numidija pa je bila razdeljena med Mavretanijo in provinco Novo Afriko. Pod Septimijem Severom je bila izlo\xc4\x8dena iz Stare Afrike (Africa Vetus) in oblast v njej je prevzel cesarski prokurator. Po Dioklecijanovih dr\xc5\xbeavnih reformah je bila Numidija razdeljena na dve provinci: severni del je postal Numidia Cirtensis z glavnim mestom Cirta, ju\xc5\xbeni del pa Numidia militiana \xe2\x80\x93 Voja\xc5\xa1ka Numidija z glavnim mestom v legionarski bazi Lambaesis. Cesar Konstantin Veliki je provinci ponovno zdru\xc5\xbeil in novo provinco upravljal iz Cirte, katero je sebi v \xc4\x8dast preimenoval v Konstantino (sedanja Qusan\xe1\xb9\xad\xc4\xabnah ali Kasantina v Al\xc5\xbeiriji). Guverner je bil leta 320 povi\xc5\xa1an na polo\xc5\xbeaj konzula. Provinca je do invazije Vandalov leta 428 ostala ena od sedmih provinc Afri\xc5\xa1ke dioceze. Afri\xc5\xa1ka dioceza je po invaziji za\xc4\x8dela propadati, delno tudi zaradi \xc5\xa1irjenja pu\xc5\xa1\xc4\x8dave. Provinca je ostala pod vandalsko oblastjo, vendar je bila zaradi vpadov Berberov omejena samo na obalni pas. Po vandalskih vojnah z Bizantinskim cesarstvom je postala del nove pretorijanske prefekture Afrike.\n_START_SECTION_\nGlavna mesta\n_START_PARAGRAPH_\nNumidija je bila zelo romanizirana in posuta s \xc5\xa1tevilnimi mesti. Najpomembnej\xc5\xa1i sta bili Cirta na severu, ki je bila prestolnica in je imela svoje pristani\xc5\xa1\xc4\x8de Rusicada (sedanja Skikda), in Hippo regius (sedanja Annaba), dobro poznan kot sede\xc5\xbe sv. Avgu\xc5\xa1tina. Iz Cirte je proti jugu vodila voja\xc5\xa1ka cesta do Teveste (Tebessa), iz Hipa pa cesta do Lambaesisa (Lambessa)._NEWLINE_Lambaesis je bil sede\xc5\xbe III. legije Avgusta in zelo pomembno strate\xc5\xa1ko sredi\xc5\xa1\xc4\x8de, ki je obvladovalo prelaze v gorovju Aures, ki je lo\xc4\x8devalo Numidijo od pu\xc5\xa1\xc4\x8davskih getulijskih plemen. V Numidiji je bilo skupno pribli\xc5\xbeno dvajset mest, ki so, nekatera prej, druga kasneje, dobila status rimskih kolonij. V 5. stoletju je Notitia Dignitatum na\xc5\xa1tela ni\xc4\x8d manj kot 123 sede\xc5\xbeev, katerih \xc5\xa1kofje so se leta 479 sestali v Kartagini.'